MCUની સુપરહીરો ફિલ્મોની મજા એ છે કે તેનાં મુખ્ય પાત્રો જાતભાતની અતીન્દ્રિય શક્તિઓ ધરાવતા સુપરહીરો હોવા છતાં એમની કંઈક ને કંઈક સંવેદનશીલ બેકસ્ટોરીઝ છે. એમના સુપરહીરો બનવા પાછળ પણ રસપ્રદ કહાણીઓ છે. એમની પોતીકી પર્સનાલિટીઝ પણ છે. જેમ કે, ‘આયર્નમેન’ બહુ ઈગોઈસ્ટિક છે, ‘હલ્ક’ ગુસ્સે થાય ત્યારે લીલો દૈત્ય બની જાય છે-બાકીના સમયમાં એ શાંત-સેવાભાવી માણસ છે વગેરે. પ્લસ, એમની વચ્ચે અંદરોઅંદર પણ લવ-હેટના સંબંધો છે. જેમ કે, હલ્ક અને બ્લેક વિડો તથા હિપ્નોટિઝમ જાણતી સ્કારલેટ વિચ અને વિઝન એકબીજાના પ્રેમમાં છે, જ્યારે હલ્ક-કેપ્ટન અમેરિકા અને થોર તથા એનો ભાઈ લોકી વચ્ચે સતત તૂતૂ મૈંમૈં થતી રહે છે. વધુ ને વધુ શક્તિશાળી બનતા જતા વિલનોની સામે ક્યારેક તેઓ ઘૂંટણિયે પણ પડે. આવું બધું ડિટેઈલમાં લખવાનો આશય એટલો જ કે આવી ખાસિયતો આ સુપરહીરોઝને એક માનવીય ટચ આપે છે. એટલે આપણને ‘આ તો સુપરહીરો છે, એ સપાટો મારીને બધા પ્રોબ્લેમ્સ સોલ્વ કેમ ન કરી લે’ એવો સવાલ થવા દેતી નથી.